钦定古今图书集成/明伦汇编/闺媛典/第331卷 > 章甫妻沈氏
## 钦定古今图书集成/明伦汇编/闺媛典/第331卷 > 章甫妻沈氏

按《建宁府志》：沈氏，浦城人，章甫妻。经理家事，无巨细
皆有节法。甫襟度简远，未尝问生事。然奋羁旅起家，
阖门千指，有宅以居，有田以食，悉沈力也。自政和以
来，四方无虞，仕进者以攀附为荣。而沈每戒其子曰：
“宜安素分，远权门，盗贼且起，无远官，贻吾忧。”诸子侍
者谨奉教，卒以无患。闻者叹其远识。